**Studenac zaključio ovogodišnje aktivnosti platforme „Narančasta ribica“: na adrese 70 djece iz jednoroditeljskih obitelji stižu božićni pokloni**

*Tijekom 2025. godine za djecu je organizirano ljetovanje, osigurano im je sve potrebno za bezbrižni povratak u školu, a besplatno pohađaju i sportske programe*

**Zagreb, 23. prosinca 2025.** – Slanjem božićnih poklona na kućne adrese 70 djece te organizacijom blagdanske radionice za djecu i roditelje, Studenac je zaključio ovogodišnje aktivnosti u sklopu „Narančaste ribice“, društveno odgovorne platforme koja pruža sustavnu podršku jednoroditeljskim obiteljima.

Blagdanske aktivnosti započele su u prvom tjednu prosinca, kad je Studenac u restoranu RougeMarin Bar&Ton organizirao božićnu radionicu izrade medenjaka za djecu i roditelje s područja Zagreba. Dvadesetak mališana tad su s roditeljima pripremali i ukrašavali medenjake, za što su im sve potrebno osigurali Studenac te partneri projekta KitchenAid i Dr. Oetker. Tom prigodom djeca su pisala i svoje božićne želje koje su zajedno sa željama ostale djece iz programa pristigle na adresu tima „Narančaste ribice“. Osiguravanjem da pokloni razvesele djecu pod drvcem na božićno jutro simbolično su zaokružene aktivnosti organizirane u sklopu platforme „Narančasta ribica“ kroz 2025. godinu.

Mama šesnaestogodišnje Jelene zahvalila je Studencu na podršci tijekom cijele godine:  
„Hvala Studencu što su nas uključili u projekt. Pozivam sve koji mogu pružiti podršku da se uključe, jer ovakve aktivnosti jako puno znače samohranim roditeljima poput mene. Neizmjerno cijenim sve što je učinjeno u protekloj godini – od ljetovanja, preko školskih paketa i besplatnih sportskih aktivnosti, pa sve do božićnih poklona. Svaka je gesta vrijedna i ostavlja trag.“

**Nedostatak vremena, financijska nestabilnost i povećana razina stresa svakodnevica za brojne roditelje koji samostalno brinu o djeci**

Cilj platforme „Narančasta ribica“ je pružiti cjelogodišnju, konkretnu i kontinuiranu podršku jednoroditeljskim obiteljima koje se suočavaju s financijskim i organizacijskim poteškoćama te djeci omogućiti bezbrižniju svakodnevicu.

Aktivnosti u 2025. godini započele su sa sveobuhvatnim istraživanjem koje je Studenac u travnju proveo uz Udrugu Let i agenciju Improve, s ciljem usporedbe izazova u jednoroditeljskim obiteljima s izazovima obitelji s oba roditelja. Naime, rezultati istraživanja pokazali su da su nedostatak vremena, financijska nestabilnost i povećana razina stresa svakodnevica za brojne roditelje koji samostalno brinu o djeci.

Više od trećine roditelja iz jednoroditeljskih obitelji svoju financijsku situaciju tada je procijenilo lošom. Svaki drugi roditelj iz jednoroditeljskih obitelji tvrdio je kako ne može djeci priuštiti ono što smatra potrebnim, dok se s tim poteškoćama suočava 19 posto roditelja iz obitelji s oba roditelja. Također, gotovo polovica samohranih roditelja kazao je da im djeca nisu uključena u sportske ili umjetničke aktivnosti radi financijskih ograničenja. S druge strane, financijska ograničenja su razlog neuključivanja djece u izvannastavne programe kod svega 15 posto obitelji koje čine oba roditelja.

Mentalno zdravlje djece u jednoroditeljskim obiteljima također je razlog za zabrinutost. Tako gotovo 60 posto roditelja u ovoj skupini nije bilo spremno ocijeniti emocionalno stanje svog djeteta vrlo stabilnim. Nadalje, njih 15 posto kod djece prepoznaje znakove tjeskobe, stresa ili ozbiljnijih emocionalnih poteškoća. Usporedbe radi, emocionalno stanje svog djeteta vrlo stabilnim ocijenilo je 57 posto roditelja iz dvoroditeljskih obitelji, dok je njih 5 posto tvrdilo kako prepoznaje spomenute poteškoće u mentalnom zdravlju svoje djece.

Upravo su ti uvidi bili temelj za razvoj sveobuhvatne platforme podrške narancastaribica.hr i pokretanje brojnih konkretnih aktivnosti za 70 jednoroditeljskih obitelji u 2025. godini.

Tako su djeca uključena u ovogodišnji program ljetovala u kampu u Novigradu u Istri, primila pakete za bezbrižni povratak u školu koji su uključivali školski pribor, torbe, sportsku opremu i druge potrepštine za početak školske godine. Djeci su omogućeni i besplatni sportski programi u suradnji s dvadesetak sportskih klubova, dok su božićni pokloni predstavljeni kao završna aktivnost ovogodišnjeg ciklusa. Uz navedene konkretne oblike podrške djeci i roditeljima, na narancastaribica.hr sve jednoroditeljske obitelji mogu pronaći razne inspirativne sadržaje koji im mogu olakšati svakodnevnicu.

**O Studencu**

Studenac je hrvatski maloprodajni trgovački lanac utemeljen 1991. godine u Omišu. Nakon 2018., kada je započela sveobuhvatna transformacija poslovanja tvrtke obilježena brojnim akvizicijama i njezinim organskim rastom diljem zemlje, Studenac je postao najveći maloprodajni lanac u Hrvatskoj po broju trgovina. Godine 2024. Studenac je započeo širenje svoje mreže van granica Hrvatske te iskoračio na tržište susjedne Slovenije.

Studenac se ponosi praktičnim i dostupnim trgovinama koje zadovoljavaju svakodnevne potrebe kupaca, odražavajući svoju usmjerenost na kupca kroz prepoznatljivu ponudu i jedinstveni koncept „I sitno i bitno“.

Od 2018. godine do danas tvrtka je više nego utrostručila broj trgovina u svojoj mreži. Na kraju 2024. godine Studenac je upravljao s više od 1400 trgovina i zapošljavao više od 7000 zaposlenika. Time je učvrstio svoju prisutnost u lokalnim zajednicama, od užurbanih gradskih središta poput Zagreba i Splita do ruralnih regija s nižom gustoćom naseljenosti i otoka diljem Jadrana koji se mogu pohvaliti snažno razvijenom turističkom industrijom.

Studenac je jedan od najbrže rastućih maloprodajnih trgovaca prehrambenim proizvodima u srednjoistočnoj Europi. Prihodi tvrtke porasli su s 309,5 milijuna eura ostvarenih 2021. godine na 816,5 milijuna eura zabilježenih 2024., što predstavlja složenu godišnju stopu rasta (CAGR) od 38 posto.

Od 2018. godine Studenac je u vlasništvu fonda kojim upravlja tvrtka Enterprise Investors. Riječ je o jednom od najvećih društava za ulaganje privatnog kapitala u srednjoistočnoj Europi kojeg odlikuje jedinstveno iskustvo i niz uspješnih ulaganja u maloprodajnom sektoru.

**Kontakti**

**ABECEDA Komunikacije (Hrvatska)**

Marina Bolanča Radunović | +385 91 7912 570

E-adresa: [marina@abeceda-komunikacije.hr](mailto:marina@abeceda-komunikacije.hr)

**Studenac**

Tatjana Spajić, direktorica Službe korporativnih komunikacija

+385 91 489 0462 **|** tatjana.spajic@studenac.hr